A BIZOTTSÁG HATÁROZATA
(2009. december 17.)
a növényeket és növényi termékeket károsító szervezetek elleni védekezés céljából Németországban, Spanyolországban, Olaszországban, Máltán, Hollandiában, Portugáliában és Szlovéniában felmerült kiadások fedezésére szolgáló, a 2009. évre vonatkozó közösségi pénzügyi hozzájárulásról
(az értesítés a C(2009) 10050. számú dokumentummal történt)
(Csak a holland, máltai, német, olasz, portugál, spanyol és szlovén nyelvű szöveg hiteles)
(2009/996/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 23. cikkére,
mivel:
(1)
A 2000/29/EK irányelv szerint közösségi pénzügyi hozzájárulás nyújtható a tagállamoknak a meghozott vagy tervezett, olyan szükséges intézkedésekhez közvetlenül kapcsolódó kiadások fedezésére, melyek célja a harmadik országokból vagy a Közösség más területeiről behurcolt károsító szervezetek elleni védekezés azok megsemmisítése vagy - ha ez nem lehetséges - elterjedésének megakadályozása érdekében.
(2)
Németország 2009. április 21-én Baden-Württemberg és Bajorország nevében a Diabrotica virgifera leküzdésére irányuló, pénzügyi hozzájárulás iránti két olyan kérelmet nyújtott be, melyek a 2007-ben és 2008-ban észlelt károsító szervezetek megjelenéseinek visszaszorítása céljából 2008-ban végrehajtott intézkedésekre vonatkoztak; a 2007. évi kitörések már 2008-ban társfinanszírozás tárgyát képezték.
(3)
Olaszország négy, pénzügyi hozzájárulás iránti kérelmet nyújtott be. A 2009. április 21-én benyújtott, első kérelem tárgyát a Gussago településen (Lombardia, Brescia tartomány) az Anoplophora chinensis-re vonatkozó olyan ellenőrzési intézkedések képezték, melyeket 2008-ban, illetve 2009. január 1-jétőláprilis 30-ig hajtottak végre a 2008-ban észlelt egyik kitörés visszaszorítása céljából. A kérelem Bizottság általi vizsgálata nem mutatott ki kapcsolatot a káros szervezetek e megjelenése és a Milánó, illetve Varese körzetében már meglévő kitörések között. A 2009. április 16-án benyújtott második kérelem tárgyát a Rómában (Lazio tartomány) az Anoplophora chinensis-re vonatkozó olyan ellenőrzési intézkedések képezték, melyeket 2008-ban és 2009-ben hajtottak végre a 2008-ban észlelt egyik kitörés visszaszorítása céljából. A 2008. november 25-én benyújtott harmadik kérelem tárgyát a Corbetta településen (Lombardia) az Anoplophora chinensis-re vonatkozó olyan ellenőrzési intézkedések képezték, melyeket 2007-ben, 2008-ban és a 2009. január 1-jétőláprilis 30-ig hajtottak végre a 2007-ben észlelt egyik kitörés visszaszorítása céljából. A Montichiari településen (Lombardia, Brescia tartomány) az Anoplophora chinensis-re vonatkozó ellenőrzési intézkedésekre irányuló negyedik kérelem nem volt támogatható, mivel a kitörést annak hivatalos észlelését követően csak több mint nyolc hónap elteltével jelentették be, így a kérelem nem felel meg a 2000/29/EK irányelv 16. cikke (1) bekezdésében említett, azonnali értesítési követelményeknek.
(4)
Málta 2009. április 29-én pénzügyi hozzájárulás iránti kérelmet nyújtott be a Rhynchophorus ferrugineus-ra vonatkozó olyan ellenőrzési intézkedésekkel kapcsolatban, melyeket 2008-ban és 2009-ben hajtottak végre a 2008-ban észlelt kitörések visszaszorítása céljából.
(5)
Hollandia négy, pénzügyi hozzájárulás iránti kérelmet nyújtott be 2008. december 31-én. Az első kérelem a dohány-gyűrűsfoltosság vírusra (Tobacco Ring Spot Virus) vonatkozó olyan ellenőrzési intézkedésekhez kapcsolódik, melyeket 2007-ben és 2008-ban hajtottak végre, a 2006-ban észlelt és már 2008-ban társfinanszírozás tárgyát képező egyik kitörés visszaszorítása céljából. A második kérelem tárgyát a sárga levélgöndörödéses paradicsomvírusra (Tomato Yellow Leaf Curl Virus) vonatkozó olyan ellenőrzési intézkedések képezték, melyeket 2007-ben és 2008-ban hajtottak végre a 2007-ben észlelt kitörések kapcsán. A harmadik kérelem tárgyát a Clavibacter michiganensis ssp. Michiganensis-re vonatkozó olyan ellenőrzési intézkedések képezték, melyeket 2007-ben és 2008-ban hajtottak végre, a 2007-ben észlelt egyik kitörés kapcsán. A negyedik kérelem tárgyát az Anoplophora chinensis-re vonatkozó olyan ellenőrzési intézkedések képezték, melyeket 2008-ban hajtottak végre a 2007-ben észlelt egyik kitörés kapcsán.
(6)
Portugália 2009. április 24-én pénzügyi hozzájárulás iránti kérelmet nyújtott be a Bursaphelenchus xylophilus-ra vonatkozó olyan ellenőrzési intézkedésekkel kapcsolatban, melyeket 2008-ban és 2009-ben hajtottak végre a 2008-ban észlelt kitörések visszaszorítása céljából. Portugália a fenyőfa-fonalféreg megjelenésének 65 új esetét észlelte 2008. április-július között Portugália olyan körzeteiben, melyekben korábban nem volt jelen a fenyőfa fonalférge. A Portugália egész területére kiterjedő, intenzív ellenőrzés eredményei alapján semmi nem utal arra, hogy a fenyőfa-fonalféreg az eredetileg megfertőzött, portugáliai Setubal körzeten kívüli elterjedésének oka a szóban forgó körzetből való természetes terjedés lenne. Ezenkívül az új kitörések helyszíne szerinti körzetek még nem képezték a fenyőfa-fonalféreg leküzdését célzó intézkedésekre irányuló közösségi társfinanszírozás tárgyát. Végül a Növényegészségügyi Állandó Bizottság 2009. március 9-10-én jóváhagyta a Portugália által benyújtott cselekvési tervet, melynek célja az új növény-egészségügyi helyzet kezelése, és mely a fentiekben említett, pénzügyi hozzájárulás iránti kérelemben részletezett ellenőrzési intézkedésekhez kapcsolódik.
(7)
Emiatt szükségesnek tűnik, hogy Portugália társfinanszírozás formájában segítséget kapjon az Európai Uniótól annak érdekében, hogy megtehesse az ahhoz szükséges intézkedéseket, hogy a fenyőfa-fonalféreg Portugália területén a meglévő, kijelölt körzeten belül maradjon, továbbá hogy megvédje a többi tagállam területét a fenyőfa-fonalféregtől és védje a Közösség gazdasági érdekeit harmadik országokkal szemben.
(8)
Szlovénia 2008. december 30-án pénzügyi hozzájárulás iránti kérelmet nyújtott be a Dryocosmus kuriphilus-ra vonatkozó olyan ellenőrzési intézkedésekkel kapcsolatban, melyeket 2008-ban és 2009-ben hajtottak végre a 2007-ben észlelt, már 2008-ban társfinanszírozás tárgyát képező egyik kitörés visszaszorítása céljából.
(9)
Spanyolország 2009. április 29-én pénzügyi hozzájárulás iránti kérelmet nyújtott be a Bursaphelenchus xylophilus-ra vonatkozó olyan ellenőrzési intézkedésekkel kapcsolatban, melyeket 2008-ban és 2009-ben hajtottak végre a 2008-ban észlelt egyik kitörés visszaszorítása céljából.
(10)
Németország, Spanyolország, Olaszország, Málta, Hollandia, Portugália és Szlovénia egy-egy cselekvési programot dolgozott ki a területükre behurcolt, növényeket károsító szervezetek felszámolása, illetve terjedésük megakadályozása érdekében. E programok meghatározzák az elérendő célokat, a meghozandó intézkedéseket, azok tartamát és költségeit.
(11)
Németország, Spanyolország, Olaszország, Málta, Hollandia, Portugália és Szlovénia e programokra közösségi pénzügyi hozzájárulás odaítélését kérte, összhangban a 2000/29/EK irányelv 23. cikkében és különösen annak (1) és (4) bekezdésében meghatározott követelményekkel, továbbá a növény-egészségügyi ellenőrzésre irányuló közösségi pénzügyi hozzájárulás odaítélésével kapcsolatos rendelkezések végrehajtására vonatkozó részletes szabályok megállapításáról, valamint a 2051/97/EK rendelet hatályon kívül helyezéséről szóló, 2002. június 14-i 1040/2002/EK bizottsági rendelettel (2).
(12)
A Németország, Spanyolország, Olaszország, Málta, Hollandia, Portugália és Szlovénia által szolgáltatott technikai információk lehetővé tették a Bizottság számára, hogy részletesen és átfogóan elemezze a helyzetet, és arra a következtetésre jusson, hogy teljesülnek a különösen a 2000/29/EK irányelv 23. cikkében a közösségi pénzügyi hozzájárulás nyújtására vonatkozóan meghatározott feltételek. Ennek megfelelően helyénvaló közösségi pénzügyi hozzájárulást nyújtani e programok költségeinek fedezésére.
(13)
A közösségi pénzügyi hozzájárulás a támogatható kiadások legfeljebb 50 %-át fedezheti. A 2000/29/EK irányelv 23. cikke (5) bekezdése harmadik albekezdésének megfelelően azonban csökkenteni kell az Anoplophora glabripennis leküzdését célzó, az Olaszország által benyújtott programra vonatkozó közösségi pénzügyi hozzájárulást a harmadik évben, vagyis 2009-ben. Ezenkívül a dohány-gyűrűsfoltosság vírus 2008-as (a meglévő program harmadik éve) leküzdését célzó, a Hollandia által benyújtott programra, valamint a Dryocosmus kuriphilus 2009-es (a meglévő program harmadik éve) leküzdését célzó, a Szlovénia által benyújtott programra vonatkozó közösségi pénzügyi hozzájárulás mértékét csökkenteni kell, mivel az e tagállamok által bejelentett programok már közösségi támogatás tárgyát képezték a 2009/147/EK bizottsági határozat (3) keretében a meglévő programok első két évében.
(14)
A 2000/29/EK irányelv 23. cikke (5) bekezdése második albekezdésének alkalmazásában a Spanyolország által a tönkrement tűlevelű fáknak a Bursaphelenchus xylophilus-re nem fogékony fafajtákkal való, 2009. évi pótlására benyújtott társfinanszírozási dossziék részét képező intézkedésekre, valamint az Olaszország (Lombardia) által a tönkrement lombhullató fáknak az Anoplophora chinensis-re vagy az Anoplophora glabripennisa-ra nem fogékony fafajtákkal való, 2008. évi pótlására benyújtott két dosszié részét képező intézkedésekre a közösségi pénzügyi hozzájárulás mértéke 25 %.
(15)
A 2000/29/EK irányelv 24. cikkével összhangban a Bizottság megbizonyosodik arról, hogy az adott károsító szervezet behurcolása a nem megfelelő vizsgálatok vagy felügyelet miatt következett-e be, és elfogadja az ezen ellenőrzés megállapításai alapján szükségessé vált intézkedéseket.
(16)
A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (4) 3. cikke (2) bekezdése a) pontjának értelmében a növény-egészségügyi intézkedéseket az Európai Mezőgazdasági Garanciaalapból kell finanszírozni. Ezen intézkedések pénzügyi ellenőrzése céljából a fenti rendelet 9., 36. és 37. cikkét kell alkalmazni.
(17)
Az e határozatban foglalt intézkedések összhangban vannak a Növény-egészségügyi Állandó Bizottság véleményével.
ELFOGADTA EZT A HATÁROZATOT:
1. cikk
A Németországban, Spanyolországban, Olaszországban, Máltán, Hollandiában, Portugáliában és Szlovéniában felmerült, a 2000/29/EK irányelv 23. cikke (2) bekezdésében meghatározott, szükséges intézkedésekhez kapcsolódó és a mellékletben felsorolt felszámolási programok tárgyát képező szervezetek elleni védekezés céljára eszközölt kiadások fedezésére szolgáló közösségi pénzügyi hozzájárulás odaítélését a Bizottság jóváhagyja a 2009. évre.
2. cikk
(1) Az 1. cikkben említett pénzügyi hozzájárulás teljes összege 14 049 023 EUR.
(2) A közösségi pénzügyi hozzájárulás maximális összegét az egyes programokra vonatkozóan a melléklet tartalmazza.
3. cikk
A mellékletben meghatározott közösségi pénzügyi hozzájárulás kifizetésének feltételei a következők:
a)
az intézkedések meghozatalának bizonyítása megfelel az 1040/2002/EK rendelet rendelkezéseinek;
b)
az érintett tagállam kifizetés iránti kérelmet nyújtott be a Bizottsághoz az 1040/2002/EK rendelet 5. cikkével összhangban.
A pénzügyi hozzájárulás kifizetésére a Bizottság által a 2000/29/EK irányelv 24. cikke szerint végzett ellenőrzések sérelme nélkül kerül sor.
4. cikk
E határozat címzettje a Németországi Szövetségi Köztársaság, a Spanyol Királyság, az Olasz Köztársaság, a Máltai Köztársaság, a Holland Királyság, a Portugál Köztársaság és a Szlovén Köztársaság.
Kelt Brüsszelben, 2009. december 17-én.